গত কয়েকদিন ধরে বইটি পড়ছিলাম। বইটির নাম ‘মুক্তিযুদ্ধের পূর্বাপর কথোপকথন।’ স্বাধীনতা সংগ্রামে অংশ নেয়া তিনজন বিশিষ্ট ব্যক্তির কথোপকথন এখানে লিপিবদ্ধ করা হয়েছে। তারা হলেন মঈদুল হাসান (প্রবাসী বাংলাদেশ সরকারের প্রধানমন্ত্রীর বিশেষ সহকারী), এয়ার ভাইস মার্শাল (অব.) এ কে খন্দকার (স্বাধীনতা যুদ্ধকালে গঠিত মুক্তিফৌজের উপপ্রধান বা উপসেনাপতি), এস আর মীর্জা (স্বাধীনতা যুদ্ধকালে গঠিত যুব শিবিরের মহাপরিচালক)। তারা তিনজনেই এই দেশের সচেতন সজাগ সকলের কাছে নিজ নামেই পরিচিত। তারা যে আলোচনা করেছেন তার নানা অংশ আমি আমার লেখার উদ্বৃতি দিয়ে এই লেখাটি সাজানোর চেষ্টা করব। নিজের মতামত দেয়ার মত প্রেক্ষাপট এতে থাকবে না। তবে তাদের প্রাজ্ঞ মতামত ও অভিজ্ঞতা সমৃদ্ধ মতামত থেকে নিশ্চয়ই আমরা ১৯৭১ সালের ইতিহাসকে সাদা চোখে জ্বাজ্জ্বল্যমানভাবে দেখতে পাবো এই আশা করতে পারি।